Regionsudvalgets udtalelse om »Kommissionens meddelelse om handlingsprogram og tidsplan for iværksættelse af de initiativer, der var anført i meddelelsen om en politik til forbedring af industriens konkurrenceevne i Den Europæiske Union« (96/C 126/06)

Regionsudvalgets præsidium pålagde på sit møde den 19. april 1995 Underudvalg 1 »Regionaludvikling, Økonomisk Udvikling, Finansielle Spørgsmål på Lokalt og Regionalt Plan« at udarbejde en udtalelse om den ovennævnte meddelelse.

Underudvalg 1 afgav sin udtalelse den 31. oktober 1995. Ordfører var Martin Purtscher.

På grund af sagens hastende karakter blev Underudvalg 1's udtalelse i overensstemmelse med forretningsordenens artikel 9, stk. 3, oversendt Rådet og Kommissionen til orientering og forelagt Regionsudvalgets 10. plenarforsamling af 15. og 16. november 1995 til vedtagelse uden debat.

REGIONSUDVALGET har -

under henvisning til artikel 130 i EF-traktatens Afsnit XIII »Industri«, efter hvilken det påhviler Fællesskabet og medlemsstaterne at sørge for, at de nødvendige betingelser for udviklingen af fællesskabsindustriens konkurrenceevne er til stede, og især samme artikels stk. 3, der fastsætter, at Fællesskabet gennem de politikker og aktioner, som det iværksætter i henhold til andre bestemmelser i traktaten, bidrager til gennemførelsen af disse mål;

under henvisning til

- Kommissionens meddelelse af 1990 om principperne i en »Industripolitik i et åbent og konkurrencebaseret miljø« (KOM(90) 556 endelig udg.);

- Kommissionens hvidbog af december 1990 om »Vækst, konkurrenceevne, beskæftigelse« og RU's udtalelse herom ();

- Kommissionens meddelelse om »Europa på vej mod informationssamfundet - en handlingsplan« af juli 1994 og RU's udtalelse om denne meddelelse ();

- Kommissionens meddelelse om et »Integreret program til fordel for SMV og håndværksfagene« samt RU's udtalelse herom ();

- Kommissionens meddelelse om »En politik til forbedring af industriens konkurrenceevne i Den Europæiske Union« samt RU's udtalelse herom ();

og ud fra den overbevisning,

- at en styrkelse af industriens konkurrenceevne og derigennem skabelse af nye arbejdspladser kræver resolut og hurtig handlen,

- at industriens konkurrenceevne har væsentlige indvirkninger på den økonomiske og sociale samhørighed i EU,

- at en styrkelse af industriens konkurrenceevne stiller ubetinget krav om, at bestræbelserne koncentreres om udvalgte hovedindsatsområder -

vedtog på plenarforsamlingen den 15.-16. november 1995 (mødet den 16. november 1995) med et flertal af stemmer for følgende udtalelse.

Indledning

A. Den meddelelse, der er forelagt Regionsudvalget til udtalelse, fremlægger såvel et handlingsprogram som en tidsplan for udmøntningen af meddelelsen om »En politik til forbedring af industriens konkurrenceevne i Den Europæiske Union«. Regionsudvalget afgav på sin 7. plenarforsamling den 20. og 21. april 1995 udtalelse om nævnte meddelelse.

B. Med det nu fremlagte forslag til handlingsprogram og tidsplan efterkommer Kommissionen Rådets resolution af 8. november 1994 om styrkelse af industriens konkurrenceevne, hvori den anmodes om »at forelægge [Rådet] en tidsplan for udarbejdelsen af egnede forslag, som skal konkretisere de initiativer med hensyn til immaterielle investeringer, industrielt samarbejde, konkurrence og modernisering af statens rolle, som den har bebudet i sin meddelelse om en politik for industriel konkurrenceevne for Den Europæiske Union«.

C. Kommissionens forslag indeholder en foranstaltning byggende på fire prioriterede indsatsområder, et forslag til Rådets afgørelse om iværksættelse af et EF-handlingsprogram til forbedring af den europæiske industris konkurrenceevne samt et handlingsprogram og en tidsplan for en politik til forbedring af industriens konkurrenceevne i Den Europæiske Union.

D. Kommissionen har til implementeringen af sin politik til forbedring af industriens konkurrenceevne opstillet fire politikprioriteter:

- udvikling af det indre marked,

- bedre hensyntagen til industriens behov i forskningspolitikken,

- etablering af informationssamfundet samt,

- fremme af industrielt samarbejde.

Generelle bemærkninger

Regionsudvalget

1. tager Kommissionens redegørelse for de prioriterede foranstaltninger til gennemførelse af dens konkurrenceevnepolitik, det tilhørende forslag til Rådets afgørelse samt handlingsprogrammet og tidsplanen for de pågældende foranstaltninger til efterretning;

2. bifalder udarbejdelsen af et konkret program til udmøntning af de principper, der er opstillet i Kommissionens meddelelse om »En politik til forbedring af industriens konkurrenceevne i Den Europæiske Union«;

3. konstaterer til sin tilfredshed, at konkretiseringen af de initiativer vedrørende immaterielle investeringer, industrielt samarbejde, konkurrence og modernisering af statens rolle, som blev bebudet i Kommissionens meddelelse om »En politik til forbedring af industriens konkurrenceevne i Den Europæiske Union«, vil kunne skride hurtigt frem i kraft af den opstillede detaljerede tidsplan;

4. men skal påpege, at der i gennemførelsen af de planlagte aktioner må tages højde for regionsspecifikke behov inden for de enkelte medlemsstater;

5. understreger, at en strukturfondsindsats og regionernes egne strukturpolitiske foranstaltninger er nødvendig for at sikre europæisk industris konkurrenceevne;

6. finder, at en konsekvent iværksættelse af Kommissionens industripolitiske tanker, forudsætter, at man overholder fristerne for de krævede godkendelsesprocedurer, og bearbejdningstiden inden for rammerne af anmodningsprocedurerne, f.eks. forskningsstøtte eller støtte til små og mellemstore virksomheder, og at man forkorter disse frister i forhold til de hidtidige erfaringer;

7. anmoder Kommissionen om at udforme betingelserne for adgang til de konkrete industripolitiske foranstaltninger, således at navnlig SMV'er kan opfylde disse med en rimelig indsats.

I. FORANSTALTNINGENS PRIORITETER

Regionsudvalget

8. er af den opfattelse, at industrien er en grundlæggende forudsætning for vækst og levestandard, og at der derfor er behov for foranstaltninger, som i betragtning af konkurrencepresset sikrer industrien en konkurrencedygtig position;

9. peger på, at ud over de i meddelelsen opstillede fire mål er en styrkelse af de menneskelige ressourcer med sigte på industriens konkurrenceevne af central betydning og må forankres stærkere i den europæiske industripolitik inden for de rammer, der er fastlagt i artikel 126, stk. 1, og artikel 127, stk. 1, i EF-traktaten;

10. efterlyser en europæisk industripolitik, der er stærkere orienteret mod princippet om bæredygtighed, da fornuftig omgang med ressourcerne og indarbejdelse af miljøhensyn er uomgængelig nødvendig, hvis de kommende generationers livsbetingelser skal sikres, såvel som til en fortsat horisontal markeds- og konkurrenceorienteret udførelse af en europæisk industripolitik.

Udvikling af det indre marked

Regionsudvalget

11. deler den opfattelse, at virkeliggørelsen af det indre marked udgør et afgørende bidrag til Den Europæiske Unions konkurrencedygtighed, men at der er behov for en yderligere indsats for at sikre, at det indre marked i praksis fungerer efter hensigten;

12. skal imidlertid påpege, at den fremtidige konkurrenceevne ikke udelukkende er et spørgsmål om indtjeningsevne og masseproduktion, men i stigende grad også bestemmes af andre parametre, såsom evnen til hurtig informationsudnyttelse og -spredning;

13. bifalder i princippet den videre udbygning af det indre marked for energi, hvor der skal tages hensyn til optimal udnyttelse af fornybare energikilder (f.eks. vandkraft);

14. kræver, at de regionale og lokale myndigheder inddrages i såvel reguleringen som gennemførelsen af det indre marked for energi, og at der på EU-plan under hensyntagen til den gældende kompetencefordeling formuleres en overordnet ramme, hvis gennemførelse påhviler medlemsstaterne. Derved skulle der kunne tages passende hensyn til de regionale interesser - som angivet i Regionsudvalgets udtalelse () om »Grønbog for en energipolitik for EU« (KOM(95) 659 endelig udg.);

15. understreger kraftigt, at det centrale ansvar for tilvejebringelsen af det tilhørende lovfundament ikke kun ligger hos Unionen og medlemsstaterne, men også hos regionerne;

16. betragter harmonisering af de nationale lovgivninger og anvendelse af princippet om gensidig anerkendelse som vigtige instrumenter til virkeliggørelsen af det indre marked, men det må være en forudsætning, at der på områder af offentlig interesse som sundheds- og forbrugerbeskyttelse og specielt miljøbeskyttelse sikres et højt beskyttelsesniveau.

Bedre hensyntagen til industriens behov i forskningspolitikken

Regionsudvalget

17. er enig i den vurdering, at et forbedret samarbejde mellem forskning og industri spiller en afgørende rolle for styrkelsen af industriens konkurrenceevne;

18. bifalder på den baggrund Kommissionens intentioner om at tilnærme forskningen til industriens behov via fælles projekter af interesse for industrien samt om at udarbejde en meddelelse om et bedre samspil mellem forskning og industri;

19. finder, at indsatsen inden for forskeruddannelse og på de teknologiske uddannelsers område til stadighed skal forstærkes ikke blot på unions-, medlemsstats- og industriplan, men også på det regionale plan, for at sætte virksomhederne i stand til hurtigt at tilpasse sig til de nye teknologier og markeder og gennemføre tilsvarende strategier.

Etablering af informationssamfundet

Regionsudvalget

20. understreger, at betingelserne for adgang til informationsnettene og til de tjenester, der letter udnyttelsen af informationerne, er af stor betydning for industriens konkurrenceevne. Specielt for virksomheder i fjernt beliggende, lidet tilgængelige eller ugunstigt stillede regioner er indkobling på informationsnettene af stor betydning og betyder en væsentlig styrkelse af deres konkurrenceevne;

21. påpeger, at informationssamfundets indtog i princippet har en gunstig indvirkning på erobringen af nye markeder og tilvejebringelsen af nye arbejdspladser;

22. men advarer om, at realiseringen af dette mål vil blive hæmmet af de små og mellemstore virksomheders størrelsesstruktur i Den Europæiske Union;

23. fastslår, at skønt infrastrukturen ofte i vidt omfang er til stede, er der hos de potentielle brugere manglende kendskab til systemets fordele;

24. anbefaler derfor, at der som led i handlingsprogrammet indledes en målrettet offensiv for at implementere kommunikationsteknologier med sigte på SMV.

Fremme af industrielt samarbejde

Regionsudvalget

25. er enig i den opfattelse, at Unionen skal sætte ind for at fjerne hindringerne for industrielt samarbejde og for at udvikle værktøjer til industrielt samarbejde;

26. understreger LEONARDO-programmets betydning for udvikling af samarbejdet mellem virksomhederne og andre sektorer inden for faglig uddannelse;

27. finder, at udviklingen af industrielt samarbejde med tredjelande er i alles interesse, og at alt må sættes ind på at fremme denne udvikling;

28. støtter forslagene i »Integreret program til fordel for SMV og håndværksfagene« (KOM(94) 207) og henviser til SMV's betydning for den økonomiske vækst og jobskabelsen i Den Europæiske Union, specielt i dennes regioner.

II. FORSLAG TIL RÅDETS AFGØRELSE OM IVÆRKSÆTTELSE AF ET EF-HANDLINGSPROGRAM TIL FORBEDRING AF DEN EUROPÆISKE INDUSTRIS KONKURRENCEEVNE

Regionsudvalget

29. finder vedtagelsen af en rådsafgørelse om iværksættelse af et EF-handlingsprogram til forbedring af den europæiske industris konkurrenceevne nødvendig, i og med at man herved har et lovgrundlag for Kommissionens gennemførelse af handlingsprogrammet;

30. tager til efterretning, at rådsafgørelsen ikke indebærer, at der skal afsættes yderligere midler til handlingsprogrammets gennemførelse;

31. er enig i det synspunkt, at en konkurrencedygtig og nytænkende industri er grundlaget for økonomisk vækst og øget beskæftigelse, og at rammebetingelserne for konkurrenceevne og konkurrence skal forbedres, for at Den Europæiske Union kan opretholde et attraktivt erhvervsliv og derigennem kan skabe nye virksomheder og arbejdspladser;

32. er enig i den konstatering, at industriproduktionen og tjenesteydelserne supplerer hinanden mere og mere, og at en konkurrencedygtig industrisektor virker positivt ind på servicesektoren;

33. er af den opfattelse, at Fællesskabet og medlemsstaterne skal iværksætte tiltag, herunder på regionalt og lokalt plan, som medvirker til at forstærke industriens konkurrenceevne;

34. støtter de i handlingsprogrammet opstillede mål: at befri virksomhederne for alle overflødige juridiske og administrative begrænsninger, at garantere en afbalanceret konkurrence, at udbygge det industrielle samarbejde samt at fremme immaterielle konkurrencefaktorer.

III. HANDLINGSPROGRAM OG TIDSPLAN FOR EN POLITIK TIL FORBEDRING AF INDUSTRIENS KONKURRENCEEVNE I DEN EUROPÆISKE UNION

Regionsudvalget

35. støtter tidsplanen for gennemførelsen af handlingsprogrammet for en politik til forbedring af industriens konkurrenceevne i Den Europæiske Union og slår til lyd for en hurtig udmøntning af foranstaltningerne, som falder direkte under Kommissionens kompetence;

36. bifalder, at der gennemføres specifikke undersøgelser og analyser, inden foranstaltningerne til konkretisering af ovennævnte mål iværksættes;

37. tilslutter sig, at der sættes ind med foranstaltninger, som kan bidrage direkte til at forbedre industriens konkurrenceevne, såsom f.eks. fælles politikker og samarbejde med tredjelande, gennemførelse af pilotprogrammer for industrielt samarbejde tillige med etablering af en databank med oplysninger om hindringer for markedernes effektive funktionsmåde samt indførelse af en »Industrial Assessment Mechanism«;

38. anser det for en afgørende forudsætning, at dette handlingsprogram gennemføres under iagttagelse af subsidiaritetsprincippet;

39. understreger, at der er to yderligere mål, som skal tilgodeses: styrkelse af de menneskelige ressourcer og fremme af en industriproduktion, som i højere grad er orienteret mod princippet om en bæredygtig udvikling;

40. finder, at foranstaltningerne i nogen grad er for generelt formuleret og ser derfor frem til en yderligere konkretisering;

41. er af den opfattelse, at en række af de opførte foranstaltninger blot repræsenterer en videreførelse af hidtidige initiativer, og at der kun i begrænset omfang er tale om lancering af nye initiativer.

Bruxelles, den 16. november 1995.

Jacques BLANC

Formand for Regionsudvalget

() EFT nr. C 210 af 14. 8. 1995, s. 1.

() EFT nr. C 210 af 14. 8. 1995, s. 109.

() EFT nr. C 210 af 14. 8. 1995, s. 92.

() EFT nr. C 100 af 2. 4. 1996, s. 14.

() EFT nr. C 100 af 2. 4. 1996, s. 60.